khistorydata/jeongjo-sjw-relations huggingface dataset:
정조 13년 · 목
有隣啓言園所表石有待下敎輸運之命矣磨正與否宜卽稟定故敢達矣敎以姑勿磨正以待下敎又啓言園所贈玉贈帛奉出石亟外別成樻子埋安於園所精潔處矣今番新園所石函旣已新造此則伋以舊石亟埋安恐宜矣從之又啓言取考遷陵時謄錄則輓章軸數各有不同今番則以幾軸擧行乎敎以依辛亥年擧行又啓言園所所用本物稍遠處先爲取用稍近處待告由取用事有所定奪矣告由日子請令日官從近推擇從之○敎曰今番園所丁字閣所用神御平床及祭床爐盒床祝床阿架床朱簾皆令外都監新備燭臺爐盒前力燭器書鎭各種已有留意措置者監時稟旨則當內出下送矣尊彝果器仍舊件用之沙器及園官守僕諸處所用物種皆令新造事下諭于園所都監○敎曰今番兩都監所用之出於貢市人者進排物種皆令先給價後取用外方擧行之進排於都監者及治道造橋假家植炬車馬幷勿拘前例先給價事嚴飭該道俾卽申諭列邑勿以例飭看過期有實效亦令該廳知悉擧行近日夙宵一念惟在京外民弊之無或有一毫侵及軍門卜馬軍事日前都監堂上之按例筵奏雖不得不許之只限京江勿許待令於外都監而更思此亦渠輩疊役無料軍依戶曹例令各該軍門給價給糧有料軍亦量宜題給以示爲本園不欲勞用軍民之意以此卽爲分付京外○敎曰今番外都監京牌將員役之遠地使役極爲悶念何拘常例點心米則太少此則置之糧饌價每朔量宜加給以示別般軫念之意園所設都監後立撥將吏卒及畿營擧行校卒及水原果川狀啓持來校吏幷區別日子分秋修整御覽成册畢役後令畿伯具狀啓登聞事令廟堂行會○命加平郡守今日政內移其代各別擇差待下批當日辭朝
정조 13년 · 강
有政吏曹判書金鍾秀參判金憙進
정조 13년 · 목
以金載翼爲校理李龜雲爲修撰安廷鐸爲加平郡守
정조 13년 · 목
疏略曰臣情有難昌病在難强屢煩祈免未蒙準許日夕惶悶適値國家莫重莫大之事他不暇顧隨諸臣後一再登對殆若無故行公之人是豈臣難强之疾今焉可强難冒之情今焉可冒遂以四十餘度長單諉之處義之粗伸而因循盤礴遽出中止之計也意向來人言至今追思心骨俱驚臺章堂疏相繼迭發默觀頭勢必欲無此身而後已呶呶較絜反傷大體前後筵懇疏籲之輒引疾病爲辭者不但自暴其癃朽之實蓋亦出於情窮勢蹙遷就而爲之說耳臣所自悼者蒙被聖恩與天無極必欲全保隨事牖迷而臣實頑愚不能仰體德意一朝顚沛意淊罔測之科仰貽酬應之煩此臣之罪也臣身雖微猥忝大官進退去就有關國體今若以夤緣事會滾急一出遂欲爲貪戀淟涊之圖則是直喪廉忘恥之一鄙夫臣雖不足恤豈不大有壞於淸朝四維之治哉伏乞卽賜譴斥批以卿將出疆而左揆例有典禮所載之執事此意昨有筵敎卿或聞知否容竢後日登筵當面諭卿須安心視事仍命遣史官傳諭
정조 13년 · 목
政院啓言未下直守令今日下送事命下矣端川府使尹孝儉憲府則旣已署經諫院尙未署經云而大司諫金魯永司諫宋銓獻納李永穆牌不進正言朴孝成未署經金聖準在外無以備員擧行云何以爲之乎敎曰違牌諸臺只推與諫長及未署經諫臺更爲牌招卽爲署經臺臣中未署經人亦爲依近例署前行公
정조 13년 · 강
命慶尙監司洪檍越俸
정조 13년 · 목
該監司狀啓以爲新寧縣監兪彥錥牒呈內本縣鄕校基址卑下經潦泥濃礎傾棟傾邑中諸儒謀爲移建占得新基於縣西趁今始役恐合便宜云請令該曹稟處○禮曹啓言聖廟移建事體重大且有先朝禁令請狀辭置之允之敎以旣有先朝禁令則設令事在萬不獲已宜有措辭狀請而循例登聞大是不察該道臣越俸一等
정조 13년 · 강
召見都監堂上鄭昌順都廳李晩秀畿伯徐有防于誠正閣
정조 13년 · 목
有防啓言日前戶惠廳錢物之以刷馬馱送者未會減則卽爲上下此後則前期先給事伏承筵敎枚報惠廳惠廳則當依息數以米磨鍊矣今者契人輩以爲每匹會減只是七斗五升而馬貰價則殆過數兩其所落本不啻夥然云今番則自惠廳以錢邊從實數上下恐有合於軫念之道矣從之敎以自戶曹下送者自戶曹上下自惠廳下送者亦準此例事分付○禮曹啓言今此遷園時應行祭奠今方磨鍊而取考辛亥謄錄則發靷日朝奠兼行於朝上食晝停則只設晝停奠而不設晝茶禮矣今亦依此擧行之意請分付從之又啓言遷園發靷時名山大川等祭設行事請預爲知委敎以名山大川設祭處所部內則兵曹江以外則各其地方官幷令親審參考前例報于本曹自本曹別單書入
정조 13년 · 목
都監堂上金履素等狀啓以爲鸎峯石子發遣監造官計士將校看審矣回告內掘開土面詳細看審則一塊大石長爲十尺許廣爲四間許而去其麤邊則可用處爲二間許厚爲二十尺許此外或有石尖之略露者而地中所在之大小麤細不可預料云魂遊石則鸎峯石子旣有白絲紋不能純潔不可以此取用屛風石則容入石子其數最多而此則當用一般石品決不可參錯以用鸎峯石子之多數採得旣未的知如或不足更爲浮出於江華則必致愆期不及之患魂遊石屛風石依前浮取於江華文武石羊馬虎石望柱長明燈及曲墻等處階石浮出於鸎峯則江華浮石當減之數殆過折半今方知委於江華府所在浮石所郞廳處魂遊石屛風石使之自其處浮出鸎峯則別定郞廳今方浮出計料當初京石手之以全無所用瞞告者殊極痛駭事過後各別懲治計料敎曰卿等以鸎峯江華石物參半取用事昨日未時封發狀啓矣觀此狀辭鸎峯石材之合用不出所料當初石工之瞞告者極爲痛駭而浮出之役不可一時少遲昨曉以匠手及器械別爲下送使之一邊浮出一邊往言於卿等矣其間果已始役耶鸎峯石雖有白絲紋已有陵役取用之例況顯廟朝亦有詳載儀軌者至於今番則以近處石物用於本園尤豈不稀貴乎石材長廣若果合用則魂遊石亦以鸎峯石用之屛風石起盡絲紋尤好石材如又裕餘此亦以鸎峯石中用之如階石莎臺石等物更於近處求覓則豈有不覓之理乎決知其不可覓然後江華石物量宜輸運而魂遊石當用與否卽爲決定後一邊狀啓一邊知委沁都浮石所事回諭○敎曰今日日氣晴好丁字閣開基果已始役而稍右之制極爲穩當且聞裁穴處封標處亦甚穩當都監事事事若意此後惟是穴深一事爲憧憧之端日前詳言於金養直等昨因玆事不得不別遣一人卿等想必承聞營造十尺姑無論土圭十尺亦太過卿等須益念宜淺不宜深寧下過勿令上過之義愼之又愼預加審定事下諭于園所堂上處○金履素等以新備物件卽令各所措備馳啓敎曰神御床則上粧着眞漆風穴着三碌箭則假漆其餘床卓假漆中直黑漆爲之而阿架床制度勿爲質大令別看役丁遇泰出本爲之朱簾令尙方造送本都監事回諭
정조 13년 · 강
命總護使金熤勿待罪
정조 13년 · 목
遷園都監郞廳以都提調意啓言卽伏見園所都監狀啓啓下者今日丁字閣開基以奏時官之不爲待令不得始役至有改擇日之擧臣不勝驚懍之至禮曹則不能詳細文移於都監都監則不能趁卽捧甘於雲觀雲觀則不爲先期整待於園所致使莫重莫大之役未免停退日子事未前有禮曹堂上兩都監堂上觀象監提調一倂重推此莫非臣不善董飭之罪臣則惶恐待罪敎以卿則勿待罪
정조 13년 · 강
有政吏曹參判金憙進
정조 13년 · 목
政院啓請大司諫金魯永牌招署經敎以聞有實▣許遞政官牌招開政差出待下批牌招署經○正言朴孝成再違敎曰署前行公已多其例昨有下敎而今聞以身未署經不欲當守令署經有此屢違云處義亦足爲說許遞今日政差代待下批一體牌招○以朴天行爲大司諫朴聖泰爲司諫李周顯爲獻納崔重圭爲正言
정조 13년 · 강
召見有司堂上徐有隣禮判李在簡畿伯徐有防于重熙堂
정조 13년 · 목
有隣啓言園所都監區劃各軍門米條白京運送水陸俱難且京倉米之下送外邑亦不便當議者或以爲依頃日惠廳例以大同全船劃送自軍門還報惠廳以好云或以爲本府所在軍餉米先爲取用自軍門待秋成貿入似好元或以爲以代錢磨鍊輸送似好云不可無指一稟定之擧矣敎以往復園所都監更爲草記稟處○在簡啓言今番服制旣奉一依辛亥例磨鍊之命日前纔已啓下而遍考各年謄錄則癸丑遷陵時大王大妃殿各日時至以淺淡服行哭臨之禮服制初無磨鍊之事今此遷園時王大妃殿禮節所當遵用莊烈大妃癸丑前例而緣臣謏陋致有服制磨鍊之擧不勝惶悚而原單子中改付標以入恐宜矣從之又啓言冬至陳賀及王大妃殿中宮殿誕日陳賀適値緦服未盡之前請幷權停從之又啓言取考謄錄則辛亥年遷陵時外官陳慰箋文不爲封進事啓下矣命此遷園時亦依辛亥例不爲擧行乎從之又啓言外方開閉門延逢六角禁條旣載受敎自開園日至除服日停廢事請知委從之○有防啓言卽見水原府使所報則廣州一用面外何面移屬使否詢問民人採探物議則皆以爲廣州松洞面與本府好梅節面接壤通境以此移屬爲好云矣以松洞面移劃水原之意請分付兩邑從之又啓言水原府移邑時官民所須許多本物不可不軫念永宗鎭有年前未及發賣之風落松此足爲補用之一端自水原府量宜給價官民從便取用恐合事宜從之又啓言陞戶例於式年抄上故今方知委各邑矣此時畿民之弊不可不念而宣頭案修整亦係繹騷之端請令待明秋擧行從之
정조 13년 · 강
園所都監以丁字閣開基日子馳啓
정조 13년 · 목
都監堂上金履素等狀啓以爲壯勇營知彀官異在豐齎來今見卿等狀辭該監事當査處而更問於日官今日申酉時爲吉云而二十六日大體大吉以此日退定爲好今日內如欲爲之則以日影令地師推測定時而猶不若廿六日之大勝於今日以此知悉事有旨臣等秖受而日昏已久趁今日酉時開基勢不能及謹當更待二十六日擧行計料
정조 13년 · 강
命京畿三南水操幷爲停止
정조 13년 · 목
敎曰今番旣有公私船使用之擧水操勢難如例爲之京畿湖西水操幷令停止事分付嶺湖水操參以沿邑農形民情行否間令廟堂草記稟處○備邊司啓言三南農形非不豐熟而今年雨水沿邊最甚濱海之邑偏被其害不可以野邑之登稔不念沿邑之災傷戎政雖重民情宜恤嶺南湖南兩道水操幷令停止之意請分付道帥臣從之
정조 13년 · 강
命漕稅船之掛嶼而不臭載者以本色上納著爲式
정조 13년 · 목
戶曹啓言忠淸監司權▣狀啓判付內極米之弊小民偏苦此後掛嶼而不臭載者以本色上納與否指一稟處伋爲定式事命下矣今此指一定式之命寔出於軫沿民之痼瘼祛極米之德意其在對揚之道宜有矯捄之方此後則毋論漕稅船如非全船致敗而或掛草嶼與巖石者當該地方官星火馳進董飭卸下以本色從便上納裝載官地方官以下論罪一款置之如或多數沈沒已致腐傷者依敗船極劣米例具格施行仍以此區別定式請分付船運諸道允之
정조 13년 · 강
特命忠淸前水虞候李殷昌分揀
정조 13년 · 목
惠廳啓言卽接忠淸監司權▣狀啓則以爲羅州牧戊申條宣惠廳納大同米及各衙門納米合九百六十九石零所載船今初七日沈沒於行營前洋人物事得全活船隻不至破碎卸下米爲九百五十五石故泰安瑞山民人等處役願分給待秋成捧上上納監色沙格等一倂嚴囚於泰安郡護送將校監色嚴刑懲勵云矣穀物幾爲準極則不可全然歸之於故敗之科云其在重漕轉之道有難輕議參恕在囚各人等更加刑訊期於輸情護送監色旣已刑懲今無可論行營前虞候李殷昌雖曰移職尙在任所則境內致敗難免不善護送之罪羅州牧則裝發未免晩時至有臭載之患幷令該府拿問處之所極穀物旣已改色分俵待秋成幷與劣米而代錢收捧卽爲上納而衙門區別成册修報之意請分付允之○敎曰俄於判付欲爲下敎而未果水原新定邑治卽八達山下地名光敎而其地名人世宗朝吏曹參判寶文閣提學李審而其後孫至于今十六世世居云此人亦爲後孫中一人元李殷昌適以水虞候事置對本地方流配者皆己放釋況此人乎卽爲分揀才以營將陛資伋令赴任
정조 13년 · 강
吏曹判書金鐘秀陳疏賜批
정조 13년 · 목
疏略曰臣於頃政以副校理李埦首擬西學敎授受點矣昨伏見朝紙埦以下諭過限被囚蒙放則埦之爲學敎授在於有拿命未就囚之前副擬之校理申馥亦與埦同特未受點耳臣之憒憒盡露無餘矣伏乞亟勘臣罪原望單特命勿施批以原望筒勿施
정조 13년 · 강
召見都監堂上徐有隣于誠正閣
정조 13년 · 강
遞承旨鄭大容以趙▣德代之前望也
정조 13년 · 강
長生殿以外梓室着漆啓
정조 13년 · 강
勘放時囚李尙說等
정조 13년 · 목
禁府啓言罪人李尙說吳載重等閪失馬牌特敎申飭之下不能趁限覓納事極稽緩竝杖一百收贖告身盡行追奪放送金興澤馬牌何等至重而有此閪失之患事極驚駭杖一百收贖告身盡行追奪票峯驛徒三年定配請依例發遣府羅將押送允之敎以如有功議各減一等又以李尙說議減一等吳載重功減一等金興澤無功議啓敎以金興澤則觀於爰辭可知其篤老侍下收贖放送
정조 13년 · 강
蕩減湖南渰死入還上身布
정조 13년 · 목
全羅監司尹行元狀啓以爲今初九日之雨咸平川流急漲渰死人十三名全家漂流十一戶頹壓八十二戶靈光台耳島山麓不時崩汰壓死人十四名羅州川流漲溢渰死人二名全家漂壓二戶渰死人則原恤典外另加顧助一一深埋還穀身役直爲蕩減溧頹戶區別大中小殘題給恤典給材助丁敎以頹壓民戶若是夥然渰死人還上身布蕩減外大中戶新還停退身布蕩減小戶以下還上身布特竝蕩減
정조 13년 · 강
召見京畿監司徐有防于重熙堂
정조 13년 · 목
有防啓言水原移邑之新建館廨係是日後幸行時駐蹕之地則事體自別本府旣鮮工匠畿內又難推移兩都及湖西接界邑木手石手無論多少隨卽起送使之趁卽竣役好矣從之
정조 13년 · 강
遞承旨趙▣德李祖承以閔台爀安廷玹代之廷玹以在外遞以鄭大容代之竝前望
정조 13년 · 강
命園所都監區劃米以錢代送
정조 13년 · 목
備局啓言園所都監區劃各軍門米條運送事依下敎往復都監則以爲今番賑廳米旣以全船來納故雖有麤劣者不得不捧分給於匠募輩而本府餉米乃是還穀比大同尤遜還米給料非所可論惟是以錢代給稍從優例以每石五兩代送則似或願受云今此區劃米每石五兩代送事請分付園所都監及各軍門允之
정조 13년 · 강
召見都監堂上李在簡鄭昌順都廳李晩秀于誠正閣
정조 13년 · 목
在簡啓言緦服未盡之前宗廟社稷永禧殿親祭展謁時行禮進御常時服色出還宮以無楊黑圓領袍百官則無紋黑團領去胸禙品帶行禮時從上服儲慶宮毓祥宮延祐宮宣禧宮展拜動駕時自上御白袍百官以白袍隨駕請依此磨鍊從之又啓言取考癸丑遷陵時謄錄冬至陳賀權停各道箋文不爲封進今番冬至陳賀旣命權停各道箋文何以爲之敎以置之又啓言景慕宮展拜行禮時及出還宮當御白袍而大祭與朔望祭親行時服色攝行時獻官以下服色用樂與否臣曹無可據之例不可不一番稟定矣敎以問于大臣稟處又啓言取考辛亥遷陵時謄錄代奠官兼守殯官以代奠官之不可讀祝別出大祝而以文官郞廳之在陵所者差出二員今番遷園時代奠官兼守殯官事旣已啓下別出大祝亦當依辛亥例擧行矣從之
정조 13년 · 강
命輿士軍點考以二次爲之
정조 13년 · 목
敎曰今番輿士軍丁無異於正輦扈輦隊抄之又抄似無紛雜之弊點考以二次爲之因此又思之習儀之三度設行旣屬浮文時値隆冬只以一度爲之事分付遷園積年經營今旣卜吉爲此役幾年措置軍丁使用之需無論幾萬兩隨入隨下以此知悉分排磨鍊之際務從加厚事分付都監大小輿及壙中所用縀品才以措置者內下之意已有下敎亦令貢市堂上預爲知委巿民俾無等待之弊俄筵亦有下敎而昨聞都監堂上言巿民輩頗以如例應役來訴云而今番給糧米使用之擧非不知事面之如何朝家本意自有在焉則渠輩之如此不但屑越亦關國綱民習更以此等之言有入徹之事則貢巿堂上該署提調難免重勘令廟堂各別嚴飭受服文蔭武在職及無職人應受服者祭服正布預卽分給前此筵中已有下敎使之別置者其時予意則正爲今番事留意戶判依此知悉擧行事分付
정조 13년 · 강
命出玄宮後各奠晝茶禮以書下品數待令
정조 13년 · 목
敎曰出玄宮後自朝夕奠上食晝茶禮至遣奠祭品竝以自內措備該司則上食外各奠晝茶禮只以書下品數待令事分付進排之出於各貢者令戶惠廳磨鍊先會減後進排拔例務從優厚事分付此外今番都監所用物種之不得不取用於貢人巿民者竝依此爲之事分付戶惠廳
정조 13년 · 강
禮曹以舊園所伐木吉日推擇啓
정조 13년 · 목
該曹啓言遷園時舊園所局內稍近處木物䂨伐依辛亥年例告由後䂨用事命下矣卽令日官推擇則今二十八日卯時爲吉云先告事由祭同日曉頭設行趁吉時遷園都監郞廳與本園官員眼同擧行之意請分付從之
정조 13년 · 강
水原府使趙心泰以封標局內民田給價馳啓
정조 13년 · 목
狀啓以爲局內近處民田畓折價買取安允希等六十六人田六結三十九負九束一千四百一斗二升落價二千五十九兩八錢沓二結三十五負二束一百六十七斗八升落價一千六百五十七兩五錢以上田畓八結七十五負一束一千五百六十九斗落價三千七百十七兩三錢
정조 13년 · 강
命鸎峯運石商量措處
정조 13년 · 목
敎曰斬破土及丁字閣開基皆巳爲之斬破土則只若干開基依筵敎去浮土姑不始役乎鸎峯石則大小浮石所今皆竝設乎江華浮石姑觀一兩日卽令還來仍卽合力於鸎峯爲當狀請之際徒費日子自都監觀勢便宜爲之形止從後狀聞所憧憧者卽運石一事鸎峯雖曰稍近距封標爲數十里間有溝瀆車路不適宜小小石物外如魂遊石等體大石物治石仍於浮石所爲之待十月間程路堅凍運致然後可無多少弊端事勢便好則何拘前例有無卿等知悉此意商量措處事下諭于園所都監
정조 13년 · 강
召見都監堂上鄭昌順于誠正閣
정조 13년 · 강
戶曹參判李獻慶上疏賜㧗
정조 13년 · 목
疏略曰聖孝格感高穹默佑園寢將遷吉岡先占緜瓜百世之業自此伊基雖以前和之復見爲愴惟以幽宅之永䡗爲幸臣民慶忭曷有其極伏念我殿下至情耿結經營蓄儲已有年所廞衛之具方中之役辦自內帑不煩經費鹵簿之卒子來忘倦新邑之民有遷如歸至議所感庶幾日吉辰良大禮順成而第伏見遷園擇日之領布者啓欑室發靷在於十月晦間臣不勝過慮至於中夜繞壁明發曙而不能寐何者燠歲或隆冬無氷寒歲或始冬合氷雖在常年每十月二十日俗稱極寒之會今年節氣立冬十月節入於九月二十日大雪十一月節入於十月二十日冬至入於十一月初五日其節氣之早可知十月上旬正當極寒之會況過此而至於下旬可望其行船津涉乎嚴風酷寒雖勇夫不得措其手足長氷堅沍雖萬軍無以破其凍合斧以劈之旋卽膠黏棹以撥之莫禦屯凘乘此極險引紼渡涉寧不懍然行船之情少有凝渫寸步莫進況萬斛龍驤有銜不動則萬民齊力亦何所施巧又況我殿下夙宵一念惟在使斯民無一幣無一怨安行大事順成大禮而萬有一當極沍而乘至險沙格丁夫或致折傷則仰認宸裏必將惻然而不怡以臣賤料竊謂下玄室日子不可移易進退至於破舊園發靷容有變通以十月上旬內更爲涓吉擧行以避凍沍之節恐爲萬全之道或曰前期發靷則梓室必將累旬奉安於隋城能無未安乎臣則曰古禮天子七月而葬諸侯五月而葬大夫以下遞減其月數者蓋以久奉殯室饋食如生時爲幸以速葬報虞爲慽故也然此乃初喪之禮也改葬之禮雖不可與此比論而卽遠之梓室旣出之後少須更復享饋食事生之禮於欑室則在殿下如求之誠得無恔乎何必以發靷後數旬權奉欑室爲未安耶況西漢之時陵寢亦有朝夕上食之禮則一時奠饋於新園之下宜無不可矣或曰十月上旬內丁字閣未及訖功則將權奉於何所耶臣則曰人君行幸宿所多在郡邑公廯稱以行宮者自是例也水原邑治寬敞之廨宇尙多不可傍照行宮之例而作爲欑室耶或曰我殿下深念都下民食之艱乏畿湖公私秋卜限以十月望前畢輸今若進定發靷則各道船隻皆將於九月晦間聚集京江穀物未盡運都民失所仰豈不貽憂於聖慮乎臣則曰今年節早各穀收穫皆在八月雖晚稻九月初亦可盡收畿湖稍近之船卜九月內到京恢恢遠卜雖或未及自可春卜都下民食何患不卒歲乎莫重莫大之事當出萬全何可顧念些少終致疑誤耶且伏念道路有夷險津渡有安危臣未敢知引紼之行將欲渡何津而由何路耶松坡及三田渡距果川宿所大叚相左豆毛浦本來淺狹亦可容累百舸艦而船艙處亦皆便好耶如其不然則莫如由興仁崇禮兩門向西氷庫之爲最便安也此一款亦令京兆畿營預爲巡審其形便兼招各處津民詢問其水性險易船艙便否以爲論稟之地有不可已也㧗以卿之所陳可見無隱之義雖可嘉也安園日子不可進退而發靷日子以十月上旬內涓吉事卿言固出於愼重而旬念之間隆沍逈殊姑難的料況王朝禮不若士庶設欑必於廳事下鋪沙甎冷燠不係於日候此所以難從也道路事向筵有下敎於大臣者初欲權奉別殿由西氷庫渡涉少寓無窮靡逮之慟而若是則慈宮必欲躬臨急於仰寬擬自園所就便道奉發因路程之姑未成出尙稽頒示矣船艙事卿雖以凍合鑿開爲慮此則已有商量今番勿用船艙之制以浮橋用臨津例作行之意預令有司知此擧行矣
정조 13년 · 강
禮曹以園所各祭奠分定啓
정조 13년 · 목
該曹啓言今此遷園時各項祭奠依辛亥年例參酌磨鍊祭物祭官祝文床床卓祭器排設等事令各該司依例擧行而請令都監檢飭事知委從之一社稷宗廟永寧殿毓祥宮景慕宮遣大臣告由文破舊園前期三日來十月十九日曉頭行奉常寺一社稷新晴祭前期一日同月二十一日曉頭行奉常寺一啓園奠同月二十二日曉頭行奉常寺一梓室出安幕次奠隨日時內贍寺一舊園成殯後成殯奠隨日時內資寺一啓殯奠發靷前一日朝奠兼行奉常寺一啓殯後別奠同日隨時內贍寺一遣奠發靷日先行內資寺一路祭發靷臨時禮賓寺一發靷日晝停奠奉常寺一新園丁字閣成殯後成殯奠內贍寺一遷奠來十一月初二日進發臨時內資寺一謝后土祭同日隨時奉常寺一安園奠封園事畢後隨時內贍寺一虞祭同日隨時奉常寺一宗廟永寧殿毓祥宮景慕宮遣大臣澴告文同月初三日曉頭行奉常寺又啓言遷園時十一月朔奠依例因朝奠兼行事請知委從之
정조 13년 · 강
以安春君烿爲遷園時代奠官兼守殯官
정조 13년 · 강
命北伯設壇待奉命史官祭渰死民人
정조 13년 · 목
咸鏡監司李秉模狀啓以爲今初七日水災利城渰死人四名端川民家漂壓五十五戶渰壓死人三十名明川漂壓死人五百四十六名內未拯得三百七十六漂壓家戶五百七下加社處在衆流之所會七日夜雨暴霔頃刻之間洋溢浩汗三日後漸退海口橫尸不知其數今方發遣營禆罔夜馳往未及收瘞者隨卽掩埋未及奠接者優給材糧期於鎭安吉州則營裨之入北者以其過去所見馳告而渰死者亦至三十餘口云該邑姑未及報待其齊到條列登聞計料敎曰觀此狀辭明川漂戶夥然姑無論人命致傷如許不可但以錯愕慘惻言生者之失所猶有接濟之策哀彼胥溺之民無以慰其冤言念及此不遑寧處方欲別遣入侍史官慰撫安集而先以此傳敎道伯申飭地方官曉諭民人渰死社戶近處別設一壇以待奉命行到日設祭被災家戶原恤典外別給米包民人等新舊還上身布雜役等諸凡公私出於民者一竝蕩減其中全沒戶及死者孤寡道伯拔例周恤地方官方欲伋任此意知悉事卽爲回諭端川吉州被災民戶原式外別給恤典身布新舊遠上及雜役亦竝蕩減恤孤寡等事亦爲着意擧行事一體回諭又敎曰明川五社被水如此聞來不覺慘惻瘡痍之餘另軫懷保之政庶可安堵前府使沈能翼姑爲仍任待畢奠接令道伯狀聞後差代端川溧戶亦至五十餘戶而人命致傷甚夥然此亦瘡痍之餘字恤之責專在守宰新除府使姑未經事難責劇邑洪允復之無區處可悶洪允復以端川府使原望筒改付標時府使尹孝儉伋付京職待閑邑窠差送事分付
정조 13년 · 강
召見總護使左右相都監堂上兵判禮判判尹左右尹于誠正閣
정조 13년 · 목
總護使金熤曰斬草破土之役日吉順成今則旣已始事伏想愴慕如新而土色純吉裁穴之議亦爲歸一下情不勝多幸矣予曰挨左之議僉議循同云是爲萬幸今之地師豈有及於古人者耶一從古人文書則十分穩當矣熤曰丁字閣開基稍挨於白虎邊故明堂之圓滿則固自如而或以爲挨右四五間則爲好云惟在上裁矣予曰對案珠形不蔽圓潔之處則丁閣之或差右幾許或差左幾許惟當從便爲之矣熤曰鄭弘道聞甚慣熟於山役云亦爲起送使之看檢似好矣予曰自都監別看役差下使之察任可也李獻慶疏卿等果見之乎熤等曰姑未見矣右議政蔡濟恭曰臣則得見其草本矣予曰所陳之意固出於無隱之義而啓園擇日固不敢容議船艙事似未聞浮橋定制而然矣靷路當由城內云云豈非正當經常之論而予意則向筵已悉諭卿等想知之矣奉安別殿少伸莫逮之慟固是情理之當然而慈宮氣力無異篤老自逢今月一倍落下殆至轉側須人而啓園時哭臨之敎千萬仰懇僅得請寢若當靷行入城之境則又將何辭仰寬也百爾思量果以自園所作路由豆浦渡涉爲定故昨日宰臣之批已諭予意矣濟恭曰臣外臣也只以淺見仰揣而揆之情理則謂以哭臨洩哀較勝於悲慟之未紓矣今伏承下敎若是懇惻臣隣瞻聆孰不仰曉聖意之有在乎予謂左議政李性源曰日前疏㧗已示予意然欲爲面諭而許副矣今旣登筵不可無曲副之擧矣性源曰伏承疏批之後臣則以已蒙體諒知之矣予曰秋展謁擇日草記入啓己久而新園所今旣斬草破土便是始事此時動駕不可如例動樂如欲陳而不作則莫重展謁儀文不可不備亦無傍照之例展謁之闕禮亦涉未安卿等之意何如熤曰啓園隔三朔之久禮節有一定之限自今朔停樂旣無可據之禮又無傍照之例臣不敢指一仰對矣性源曰法駕鼓吹事體甚重三朔在前不必爲拘者領相所奉儘然而方當始事聖念洞屬設或陳而不作亦似無礙於禮意矣濟恭曰啓園隔三朔展謁與法駕動樂似不必有拘至於姑停展謁聖心愴慕之中雖謁廟常禮不欲如例行之則此自上義起未爲不可而非自下仰請之事矣予曰發遣禮曹郞官未登筵諸大臣處收議後禮曹三堂各具意見伋又詳考各年展謁前例草記○熤啓言園所所用木物輸運等事有不得不民丁使役處以本府所在儲置量宜給價恐宜矣從之○性源以冬至正使啓言書狀官金熙朝謂有私義不可冒赴云合有變通之道矣命改差○兵曹判書具允鈺啓言大駕出還宮時服色辛亥年則係是國恤三年內伊時服色今不敢倣用而謹考顯廟朝癸丑年驪州寧陵遷奉時禮曹節目則出還宮時軍戎儀物竝如常輿輦裹以靑色繖扇等物竝用靑色兵曹都總府宣傳官及駕前後近屬侍衛人員白衣黑笠黑帶其餘各項將士軍兵服色竝如常云矣今番亦依此磨鍊乎從之又啓言禁軍係是衛內軍兵每當侍衛服色改着時一體改着今番則以靑黑色磨鍊乎敎曰渠輩常時所着無非靑黑色苧綿華鮮者絕罕不必新備只令勿着華鮮縀品又啓言今此遷園時陪衛當爲磨鍊而取考辛亥年謄錄則分兵曹分總府堂郞各一員五衛將二員宣傳官四員武兼八員侍衛矣今番亦依此磨鍊乎從之又啓言隨駕大將服色以黑戰笠黑戰服留都大將服色以黑笠去笠餙半染靑天翼磨鍊乎從之又啓言取考謄錄則靈輿侍衛白笠白天翼挾靈輿軍白戰巾白號衣神輦侍衛着吉服矣亦依此磨鍊乎從之又啓言遷園後殿座時侍衛服色以黑笠白天翼黑帶黑靴子磨鍊乎從之又啓言今此遷園時軍兵當爲磨鍊禁軍則以幾員侍衛挾靈輿軍前後廂軍以幾名磨鍊乎敎以禁軍則百人挾靈輿軍則二百名先後廂軍則以訓局軍七百名磨鍊○禮曹啓言依下敎發遣郞官問議于諸大臣則領府事金致仁判府事鄭存謙徐命善李福源領敦寧洪樂性病不收議判府事李在恊以爲今此始役乃在園所新占處啓園三朔之前遽用致齋之禮終似過中然則法駕用樂陳而不作旣無可據之前例有不敢臆對伏惟上裁云臣意則園所之工役旣始聖心以此時用樂爲未安實仰聖孝之出天而法駕動樂事體至重旣行展謁之禮而陳而不作元無可據之例春秋展謁雖是典例一番權停恐不至大害於情禮參判徐鼎修以爲太廟展謁事體至重法駕鼓吹禮意有在行展謁而停鼓吹考之國朝典禮旣無可據之例而今當園役伊始之日有此博詢考據之擧實仰聖上愴慕怵惕之至意以臣謏見不敢指一仰對云參議李義綱以爲園所卜吉工役旣始以聖上出天之孝展謁時用樂之節不欲如例行之臣不勝欽仰感誦但謁廟而停樂旣無可據之例展謁之一番權停恐不害爲自上義起而以臣謏淺之見不敢指一仰對云矣取考臣曹所在謄錄則戊子春秋展謁取稟以更待下敎爲批而俱爲停止已丑正月始行春展謁此或爲可據之例伏惟上裁敎曰俄筵詢問之擧非不知義無所稽禮無可據而廟儀至重至嚴則不備未安欲備亦難便先儒猶以告事之初宜服當服之服爲言則舊園告禮夜將行矣新園工役亦已始事用樂之外備法駕具儀衛一與常時無間已萬萬難强況法樂典禮所重且有關於壓尊之嫌則經情權撤尤豈不如何乎此所以欲得平常時停謁之己例也李判府獻議固知經常之論而右相筵奏中云云亦有意見先朝兩年故事卽靜攝倦于勤之時雖未必十分襯當今予情事氣力實難强作則何異於靜攝中一番權停乎參以情文莫若暫停廟宮秋展謁取稟草記姑爲還下依此知悉擧行
정조 13년 · 목
敎曰筵席旣面諭禮儀三公各有職掌左議政李性源相職今姑許副
정조 13년 · 목
以李身晦爲司諫趙恪爲持平李喆純爲竹山府使李在恊左議政下批
정조 13년 · 목
有隣以有司堂上啓言昨接北佰所報則南北關穡事姑未知如何出場而方當通一道設賑之餘又有初七日大水之災民情遑汲其在預俑無患之道惟有兩南穀貿取船運之擧嶺南錢四萬兩湖南錢一萬兩役長許貸則將此散貿次第運致還報之道姑待明年春夏間自本營拮据則可以有裕於民食可以無損於公貨方欲以此狀聞或論報而先爲商議于廟堂云故有所提稟而伏承就議大臣稟處之命矣議于領右相則皆以爲北伯所報儘有意見兩南公貨中稱此數許貸該監營就各衙門上納錢除出充報仍令北營直爲上送於各衙門似好云矣請依此施行從之
정조 13년 · 강
諭園所都監以石材大小定間架闊狹
정조 13년 · 목
園所都監提調金履素等狀啓以爲斬破土後封標近處則只爲若干破土姑不始役穴前則木根之盤屈者今方拔出亦不去浮土唇氊及左右耕鑿處連爲補土大浮石所設於鸎峯小浮石所設於鸎峯近處禮歧山而大浮石所則連日開土今始露出大石以尺量磨鍊則魂遊石一坐屛風石所入滿石十二箇中可備折半之數而不足之數尙爲三分之二其在愼重之道江華浮石有不敢遽然撤罷日前發關江華府所浮石子姑勿船運待鸎峯石之如數浮出以爲狀請矣伏奉有旨謹當待鸎峯得石之報一邊撤罷江華浮石所一邊狀聞運石一款自鸎峯先爲礱治待秋收土堅後運人正鍊果合便宜謹依有旨辭緣擧行計料敎曰屛風石所人石物中橫駕直竪者石品雖不及屛風石似可合用雖以長廣尺度言之不必一遵長陵之制以石材大小定間架闊狹令別看役知此意從便爲之事分付事回諭
정조 13년 · 목
備邊司啓言前因尙州民人金濟商等上言本州糴弊矯捄之策令道臣論理狀聞後稟處之意覆啓分付矣卽見慶尙監司洪檍狀啓則枚擧該牧使徐簡修牒呈以爲本州各穀爲十四萬二千七百餘石而當分爲八萬六百餘石受還爲一萬五千餘戶每戶所受多不過五石零目下糶糴別無爲弊之端元穀之移貿移轉固非可論而耗條之每年作錢不害爲次次咸糴之道請令廟堂稟處矣本邑事情旣如此則移轉移貿非所可論竝令置之至於耗條之年年滋殖添補元還畢竟穀多之弊不可不預念或作錢而上納京司或移貿而添還道內每年受糴之時自本道參量事情往復戶曹從長擧行事請分付道臣從之又啓言頃以嶺南山邑穀多處減數之道己變通諸邑外如有願者一體施行之意筵稟行會矣卽見慶尙監司狀啓則枚擧各該邑論報以爲咸陽安義山淸等三邑還多之弊比他最甚元穀發賣民旣不願三邑所在盡分之一倂以穀少邑半分之穀爲先互換以除分給之數每年耗條旣有定奪竝與禮安軍威眞寶聞慶慶山梁山昌寧等七邑而往復該曹作錢減數期有實效計料至於咸昌奉化英陽新寧安東義城等六邑之元還請作旣出民願從市直發賣移貿與上納間從便區處實合釐弊之政龍宮淸河兩邑之太租換色亦爲裒益之道而元還作錢穀物換色有非自下擅便者請令廟堂稟處矣山沿穀簿之去來裒益惟視本道邑勢民情之如何而已今此咸安淸三邑還穀夥多實合減數而作錢有弊慮在擾民則姑就道內半分之穀互換三邑盡分之數減其分給均其多寡似爲矯弊之道而耗條之年年滋殖添補元數實非捄瘼之意禮安等七邑耗條作錢旣有筵奏定奪此亦依七邑例許令作錢咸昌等六邑耗條外元還作錢之請可知穀多爲弊不可不變通而道臣旣以從市直發賣移貿上納間從便區處爲言至於龍宮淸河租太相換一從民願準折換色則旣無損益之可言亦無事勢之難便請竝依狀請許施從之
정조 13년 · 강
命安岳等邑頹壓民戶另加恤典
정조 13년 · 목
黃海監司李洪載狀啓以爲今月初七日之雨民家頹壓安岳郡十六戶信川郡十五戶文化縣四十六戶長淵縣五十二戶松禾縣十八戶而幸無人物渰死之患矣自臣營米穀空石等物計戶題給又令各該邑許斫私養山木俾卽結構以爲安接之地恤典則依例題給敎曰被災民戶另加顧恤身役蠲恤依前下敎爲之事回諭
정조 13년 · 강
放編配罪人徐載顯等
정조 13년 · 목
刑曹啓言頃奉水原民人被配者放送之命其中居住之錄在配案者五名發關諸道已爲放送而不書元籍邑名之類則無他憑考之道慮有落漏之弊發關該道使之査實於該邑矣卽接水原府使趙心泰所報則以爲本府民人中徐載顯以托跡宮房作弊閭里罪流配於金海府崔興得以私掘露棺罪流配於砥平縣李羲暹以御寶僞造罪酌配於光州牧而俱未蒙放云載顯興得所坐俱係雜犯依傳敎一體放送而至於羲暹係是一律減死恐難遽議疏釋請置之敎以竝放送
정조 13년 · 강
召見都監堂上徐有隣鄭民始于重熙堂
정조 13년 · 목
有隣啓言今番誌石以石刻擧行事命下矣所當依前例浮取以來而表石旣用私儲此亦於私儲取用從之民始啓言園所局內補土處極其浩大所入物力將不知幾許都監請得財力以距京稍遠之故曾前都監之各項物種捧用於各司者遠外策應爲弊不少不得已取用者外皆自都監貿用宂費倍簁不無不足之慮而補土物力又自都監專當則將未免狼狽各處補土物力不可不別爲區劃以爲支用之地請御營廳錢限五千兩劃給以爲取用於補土之地從之又啓言慕華館莎草限一萬五千張浮出船運下送之意前已稟定矣若欲臨時下送而水路凍冰則易致狼狽必於十月初使之卽爲下送而莎草之浮出日子許久必多枯損園上所入則限二千張臨時浮出以各軍門及司僕寺卜馬一齊馱送之意請知委於遷園都監從之敎曰更思軍門卜馬使用旣多令司僕卜馬中別爲給價馱運又啓言大輿假家儀仗假家近例俱不造作只設油遮日及雨俑矣依此擧行之意分付該司而假家則勿爲待令之意請分付京畿監司處從之又啓言各軍門卜馬遠地立待有弊今番則除減凡干使役以水原府雇馬取用而雇價則以會簿穀會減之意請分付從之又啓言取考辛亥謄錄則洞口內外紅箭門及三門大紅箭門竝設矣今番則何以爲之乎敎曰此是浮文不過一日間暫設者常時所立外竝勿爲又啓言三物所所入細沙例用露梁細沙矣請令字內軍門限三百石卽爲船運下送從之又啓言開金井在於十月初三日云作甕家擇日乃是八月十二日其間日子太遠請令該曹以九月望念間更爲推擇從之又啓言奉常寺祭物假家三寺祭物假家旣有公廨之可以推移取用者假家則勿爲造作之意請分付京畿監司處從之又啓言運沙運土之役甚多各軍門運沙車子限二十輛借用而請令各該軍門卽爲出送于都監從之又啓言假室及內人假家勿爲造俑事旣承下敎矣守殯官處所請以公廨中推移用之從之敎曰內人到洞口後澴送假家自可無論守殯官外三寺及水刺間祭物熟設處亦以公廨中卿其商量分定大小假家竝除之事嚴飭畿營又啓言欑宮平床所排褥席及靈座所排床席自舊園所移用勿爲新造事旣承下敎矣請以此知委於遷園都監從之又啓言丁字閣三門欑宮排設處紅綃帳以舊園所欑宮所排移用事旣承下敎矣請以此知委於遷園都監從之敎以事畢後淨處燒火又啓言丁字閣四面設布帳依近例擧行事請分付各軍門從之敎以待兵曹草記分定又啓言車牛喂養草外方則例以本邑結所進排矣今番亦令該邑結所進排而以儲置米會減之意請分付從之
정조 13년 · 강
遞承旨鄭大容以李敏釆代之前望也
정조 13년 · 강
園所都監以江華浮石撤罷啓
정조 13년 · 목
都監提調金履素等狀啓以爲鸎峯浮石所又得二大石而以今所見屛風石及各樣石物竝爲無慮江華浮石則卽爲撤罷率匠手岡夜還來使之竝力浮出於鸎峯石事爲先發關知委於江華府及該所郞廳處
정조 13년 · 강
命傳香承旨馳詣受香所奉審摘奸
정조 13년 · 목
有防啓言畿內驛馬本自數少而園所移奉時及園幸時各項入把萬無分排之路今番則補把馬一款切勿擧論之意請分付兵曹及司僕寺從之又啓言今番園所移奉時及園幸時兵曹司僕人馬供饋喂養等節當依謄錄擧行而近年陵幸時喂養供饋自各其司自備只折草待令事每因特敎擧行矣今番則何以爲之乎敎以竝依近例爲之又啓言臣於年前待罪畿藩時勸植松桑等木數滿二千株則依例施賞事狀聞蒙允矣伊後麻田民金鎭岳所植桑木數過二千餘株啓聞請賞于今三年該曹尙不回啓其在聳奬之道合有施賞之擧論賞一款請令該曹依節目施行敎以依法典帖加成給○敎曰今番園所移奉時宿所只是果川果川聞有墻垣亦設布帳云虎綱依近例除之事分付畿營宿所站及晝停站皆是官舍園所宿所站已慮民邑之弊公廨多不毀撤各邑假家依先朝下敎一竝除之事一體分付○敎曰今番都監用民力之事皆以儲置米會減事因擧條下批而見今舊穀已罄新穀未出民邑之未蒙實效可知勿論錢穀從民願令道伯往復地方官從長措處事卽令廟堂行會
정조 13년 · 강
遷園都監以書寫官別單啓
정조 13년 · 목
因都監書寫官別單書入草記敎曰誌文當親撰親書而石品待鍊正郞爲草記○別單梓室上字書寫官錦城尉朴明源預差昌城尉黃仁點銘旌初次書寫官行知中樞府事李命植預差吏曹參判金憙再次書寫官議政府右參贊尹塾預差行副司直洪秀輔表石大字篆文書寫官判敦寧府事尹東暹預差行司直權導表石陰記書寫官奉朝賀趙暾預差漢城府左尹金思穆
정조 13년 · 강
以任嵂爲陪往大將
정조 13년 · 목
敎曰聞判尹言奉士軍明日欲爲聚點云輿士大將今日內以在京無故人差出與判尹眼同抄點事分付○兵曹啓言取考謄錄則各都監輿士軍人一依都監知委自臣曹磨鍊而今番則因特敎給價取用自本都監已爲磨鍊啓下矣本曹別無磨鍊節目之事陪往大將一員前期啓下使之察任漢城府郞廳一員都廳稱號習儀日及正日陪往大將領率軍人聽都監分付擧行請軍人服色一依都監知委施行允之
정조 13년 · 강
禮曹以遷園所作甕家九月十七日卯時改推擇啓
정조 13년 · 강
以張齊斗爲利城縣監口傳也
정조 13년 · 목
咸鏡監司李秉模狀啓以爲利城縣監朴光迪病親受由過限請令該曹催促下送敎曰情理旣如此改差令該曹口傳各別擇差仍令明日辭朝
정조 13년 · 강
左議政李在恊上箚賜批
정조 13년 · 목
箚略曰臣初蒙誤恩尙愧不能力辭再溷摖地尤非夢寐所期況臣周歲伴食畢竟自陷於罪戾每一追惟惶汗浹背今若輒諉所重之有在視以宿趼揚揚冒進於僨敗之地則臣之私義縱不足言國體傷損又孰甚焉伏乞亟賜斥退改卜賢德以幸國事焉批以取卿宿德意有在焉卿須體予至意卽起視事伋命遣史官傳諭
정조 13년 · 강
命吉州渰死人恤典一依明川例擧行
정조 13년 · 목
咸鏡監司李秉模狀啓以爲今月初七日水災吉州牧人物渰壓死一百四十八口民家漂壓一千九十九戶發遣營禆已拯之厚理與否未拯之屍體多少一一摘奸爲先發倉優恤覓給布大䂨給材木等節一依明川例擧行農形則其爲被災處已判大歉來頭民事節節罔措敎曰才以明川事寢食靡甘接界之地又如許慘惻云云猶屬歇後況瘡痍之餘生者又何以活出死者賙恤之典一依明川例擧行其外蠲減等節亦依明川例爲之設祭及慰恤仍令進去吏官一體擧行事回諭又狀啓以爲今月初七日水災鏡城府人物渰死三十八口民家頹壓六十二戶掩埋結構等事一依他邑例嚴飭擧行敎曰周恤等事依端川例擧行形止狀聞事回諭
정조 13년 · 강
命承旨詣宗廟奉審摘奸
정조 13년 · 목
功臣堂墻壁頹圮慰安祭故也
정조 13년 · 강
以金載瓉徐鼎修李書九閔台爀徐秉德爲承旨尋遞秉德以柳焵代之竝前望也
정조 13년 · 강
左議政李性源三十三度呈辭命安心調理
정조 13년 · 강
命鄭元林初仕調用
정조 13년 · 목
敎曰文識餘事自有記存者況常訓輯編一部讀其按說可知其人今因輿地勝覽事思之故司諫鄭恒齡子元林家庭之學素有工程曾所稔聞以白徒不可參聞於校正之役令該曹先付軍職初仕仍卽調用
정조 13년 · 강
吏曹參判具庠陳疏辭職賜批許遞
정조 13년 · 목
疏略曰臣行政不過一再而瘡疣自知難掩至於日昨政望醜拙益露噫旣已同參無所相難則主管與預聞一也臺言不可以別無指的而有所自恕聖度雖出於曲加區別而愈增不安伏乞亟寢改頒之命獲被同罪之罰焉臣有情懇略此附陳半日之中叔侄竝銓佐貳雖異長席爲銓官則等耳公法雖無應遞而在私心則悚然惟冀俯賜矜諒特紆永鐫之恩以卒終始之澤批以公格雖無所拘情勢似然許遞
정조 13년 · 강
遣吏郞摘奸諸執事淸齋
정조 13년 · 강
以李文源爲吏曹判書金文淳爲參判曺允大爲參議前望也
정조 13년 · 목
因吏曹判書有闕政事取稟敎以與亞三堂前望單子入之待下批牌招開政
정조 13년 · 강
吏曹參判金文淳陳疏俓出賜批許遞
정조 13년 · 목
疏略曰臣之向來一出蓋緣怵分畏義不敢他顧之致也言行不孚而心跡轉入於䵝昧去就顚倒而身名自歸於隳壞俯仰慚赧以此情踪更何可論於飄纓結綬翺翔朝著也哉且堂疏論斥已萬萬惶惑而至於近日臺章迭發聲罪論列尤令人神▣刊削勘斷旣若是峻嚴則一步銓地便成鐵限召牌屢降飭敎荐下悚惕不暇雖不得不冒沒肅命而以臣情地何敢自處銓官晏然行政乎兹敢猥陳短章徑出伏乞亟命鐫改以快人心以安微分焉批以人言宜欲一伸本職許遞
정조 13년 · 강
配別監朴重大于黃澗縣
정조 13년 · 목
政院啓言別監朴重大無端突入於議政府修改役處乘醉起鬧詬辱之說至及於監役官云以掖隸檢束前後飭敎何等申嚴而又有此酗酒作拏侵辱朝官之擧極爲驚駭朴重大爲先出付攸司照律嚴勘敎曰此輩可謂難化之類梗頑逞欲不悛舊習愈往愈甚此輩亦人耳任其所爲俾陷大辟有違生物之仁先從現發處隨卽痛治爲先除名令該曹嚴杖捧招仍爲嚴加照律以聞現發之事已如此此外又安知無如許所犯自本院査問各司使之從實來告後仍卽具由以聞此後又或有若此之弊大則各其司草記小則該堂言送該房以爲從輕重嚴治之地○刑曹啓言別監朴重大依下敎卽爲捉來嚴杖究問則以爲過飮酒盃欲見針線婢轉入議政府內則蓮亭有帽帶人故認以計士酬酢寒暄人事則不爲應答故憤發辱說若知繕工官員則豈有詬辱之理云矣重大杖九十後黃澗縣徒二年半定配
정조 13년 · 강
遣承旨詣宗廟永寧殿奉審摘奸
정조 13년 · 강
遞吏曹判書李文源
정조 13년 · 목
敎曰今番特除意在湔拂而四違召牌期於必遞所執似非無當其心亦宜曲察吏曹判書李文源許遞
정조 13년 · 강
左議政李性源三十四度呈辭命安心調理
정조 13년 · 강
遞承旨尹尙東吏曹參議曺允大
정조 13년 · 목
尙東老病似難當暑供處允大在外故也
정조 13년 · 강
以李祖源爲吏曹參議前望也尋命許遞
정조 13년 · 목
祖源違召敎曰情勢雖有同異辭疏到院云宜令一伸許遞
정조 13년 · 강
以金文淳爲吏曹參判前望也
정조 13년 · 목
敎曰銓堂之乏人莫若近日政命已下吏曹參判前望單子入之待下批牌招
정조 13년 · 강
飭宗廟北墻卽爲修築
정조 13년 · 목
兵曹以宗廟北墻連接宮墻一間許頹圮啓敎曰明日如有晴意卽爲修築戶判與該郞入來監董斯速竣事此後改瓦拔草等節各別着意爲之
정조 13년 · 강
命咸興本宮後防築潰決處從速完築
정조 13년 · 목
該監司李秉模狀啓以爲本宮別差李命祐牒呈內自去月二十六日今月初三四日至霖雨時江水大漲本宮後龍後防築次次潰決云故分付永興府使摘奸論報矣該府使任屹牒呈內本宮後龍後防築潰決處馳往摘奸則築筒長三百把半內上端完合二十六把半微有築形四十六把盡爲潰決二百二十八把水深或爲一把半或爲二把云本宮後防築之潰決非止一二而以其事體之重大每於道臣秋奉審時看審後改築今亦姑待秋審時詳細親審後登聞擧行計料敎曰前例雖有秋巡時看審改築云而何待看審無論秋成或農隙元定使役日限外別給雇價從速完築秋巡後詳審形止狀聞事回諭
정조 13년 · 목
以金履素爲吏曹判書沈煥之爲承旨鄭好仁爲大司憲李祖承爲大司諫李思祚爲執義沈鏗爲掌令張至冕丁志元爲持平柳匡國爲獻納鄭東愼爲正言李冕膺爲校理朴基正爲副校理李太亨爲修撰韓光植爲副修撰李時秀爲右尹李運昌爲長湍府使
정조 13년 · 목
該廳啓言因漢城府民家頹壓別單恤典卽爲題給事命下矣全家頹壓西部一戶東部一戶南部十戶各錢二兩完少頹多西部七戶東部三戶南部六戶北部七戶各布一疋合錢二十四兩布二十三疋依例分給
정조 13년 · 강
行秋享大祭于太廟
정조 13년 · 강
左議政李性源三十五度呈辭命安心調理
정조 13년 · 강
吏曹參判金文淳陳疏乞遞命還給
정조 13년 · 목
敎曰考據前例爲之何必上疏爲哉辭疏之逐日捧入亦甚如何還給承旨推考
정조 13년 · 강
遞承旨沈煥之以金履成代之前望也
정조 13년 · 강
命注書徐有聞先汰後拿
정조 13년 · 목
政院以徐有聞謂有情勢陳疏徑出啓請推考敎曰設有嫌避之端下諭啓辭未下若以在外亦欲引嫌則任所在外奉命出疆亦當俱避乎以陳疏一款前例有無屢詢之下爲之分疏都承旨金載瓉從重推考新進行止亦甚放恣注書徐有聞先汰後拿
정조 13년 · 강
命內贍奉事洪景斗拿處尋命分揀
정조 13년 · 목
政院啓言昨以掖隸事有査問各司之命矣卽者內贍寺官員來言去閏五月本寺郞廳推治貢人之際有着紅衣二人稱以別監突入官庭自謂被罪貢人女壻多般發惡使不得治罪云事極警駭兩漢令掖庭署指名覈出付之攸司査實重勘以該寺郞官言之昨日査問之時初無皀白今始來告亦涉稽忽而本院請推之外無他可施之罰何以爲之乎敎曰何去而再昨特敎發牌査問之時不爲直對今始來告乎當該官員令該府拿問處之掖隸出付攸司嚴治○因內贍奉事洪景斗拿處傳旨敎曰掖隸雖已嚴處大體事實與李學彬事有異該郞事不但有關後弊亦係甚麼失着掖隸則雖以攔入公庭之罪無論事實如何一人付刑曹照律一人限死決棍降定軍保而郞官之侵責貢人一款已現發之後亦不可仍置令該寺提擧知悉査處此郞官分揀
정조 13년 · 강
左議政李性源三十六度呈辭命安心調理
정조 13년 · 강
遞承旨李書九閔台爀以李祖承洪仁浩代之前望也
정조 13년 · 목
書九台爀不爲仕進故也
정조 13년 · 강
命前注書徐有聞分揀
정조 13년 · 목
政院啓言吏曹參判金文淳開政命下之後謂以私義之難安懸牌闕外不卽承膺請推考敎以昨於辭疏有下敎有例則行公無例則當遞設云古今異宜判堂姑未上來以此以彼懸牌果何所據此啓辭勿施○以南玄老爲大司諫李文源爲知敦寧柳文養爲修撰朴賢秀爲昌平縣監趙鎭奎爲泰仁縣監
정조 13년 · 목
該廳啓言因漢城府民家頹壓別單恤典卽爲題給事命下矣全家頹壓東部四戶北部六戶各錢二兩完少頹多東部二戶北部六戶各布一疋依例分給
정조 13년 · 강
左議政李性源三十七度呈辭命安心調理
정조 13년 · 강
命未下直守令皆令不多日內辭朝
정조 13년 · 강
左議政李性源三十八度呈辭命安心調理
정조 13년 · 강
除減關西邑移貿穀當年耗條
정조 13년 · 목
備局啓言平壤府慰諭宣傳官梁垸書啓有草記稟處事命下矣取見其書啓則以本道移貿穀物合爲七萬餘石而皆以詳定價三兩發賣仍以詳定價三兩分給而所受二十餘邑間多被水災處若竝耗徵捧則不無難辦之慮民人來訴者皆願除耗云諸道換貿之穀以其價直分俵之早晩或取耗或減耗而至於今年關西水災挽近所罕特命近臣慰諭災民身布還上一竝蕩減則凡係民隱固當拔例軫恤今此移貿穀所受諸邑被災深淺設有不同民勢切悶殆無彼此在朝家一視之道不可區別分等關西諸邑移貿穀七萬石當年耗條請竝爲減除收捧之意分付道臣敎曰分俵早晩無論竝以當年耗條減除之意卽爲行會
정조 13년 · 강
命知禮等邑壓死人身布還上蕩減
정조 13년 · 목
慶尙監司洪檍狀啓以爲六月二十五日暴注之雨知禮縣西面居幼學李徵瑞之家酷被崩汰之患三子二女一時壓死聞極驚慘元恤典外自臣營亦爲拔例顧助使之厚埋敎曰生前身布還上蕩減事回諭○忠淸監司權▣狀啓以爲今月初一日暴雨天安郡興德面居良人崔順必家爲沙汰所壓其妻及子女合四名竝爲壓死良人李鳳伊家頹壓其妻及兒女二名亦爲壓死屍身則助需斂埋頹戶則給糧顧助之意另飭該邑恤典則依例題給敎曰生前身布還上蕩減事回諭
정조 13년 · 강
八道儒生申光禮等一千四十六人上疏賜批
정조 13년 · 목
疏略曰噫先正臣文靖公金麟厚學問之正大節義之卓異殿下已知之臣等已言之今無容疊床而至若殿下祭文靖之文曰遂倡絕學大本中正大哉王言不但華䘱之褒而百世以俟可無惑矣遂倡絕學則功存乎繼用矣大本中正則學貫乎體用矣自古儒賢之於斯文有繼開之功極體用之妙而豈有不得從祀於先聖之廡者哉爰命有司亟擧從祀文廟之典以重吾道以光世敎焉批以重典不可輕議觀於已例可以知之爾等退修學業
정조 13년 · 목
平安監司鄭昌聖狀啓以爲卽接朔州前府使金爔牒呈內本府囚推罪人金浩哲允哲守哲等六月二十八日夜符同銷匠破碎枷杻與銷匠乭金一時逃走故多發校卒各別搜捕云今方發關道內五營移文捕廳期於捉得而該府使金爔旣已遞職罷黜雖不擧論其罪狀請令攸司從重稟處從之○黃海兵使孫相龍狀啓以爲虞候李國培之侄來到城門而守門軍官不爲許入乃知爲虞候之侄然後許入所率奴子怒其見塞守門軍官扶曳蹴打軍官以其被打來訴而虞候則以其侄之見辱於軍官請罪故許令懲治而奴隸之毆打軍官亦甚駭痛以比軍官倍治之意言之則軍官則決棍奴子則決笞云故捉入虞候之兵校以其輕重相反之失責送矣國培一日之內再呈辭狀忽然請謁拜坐于將校輩參現處而佯作解帶之樣曰此帶一解無所關係云云故臣開坐拿入責之則雖以知罪自服不可仍置佐貳之官不得已罷黜其罪狀請令攸司稟處從之
정조 13년 · 강
咸鏡監司李秉模慰諭御史鄭大容以北關分賑磨勘啓
정조 13년 · 목
狀啓以爲北關各邑鎭驛賑簿纔已畢到民穀都數臣秉模例當通南北追于條陳故姑以此北關飢口穀數開錄以聞而朝家劃給元賑資折米七千五百石及其他補賑各穀與營邑自備民人願納等穀合以計之除減應下賑餘折米五千三百五十一石零則還爲會錄於元賑資所劃衙門移補還分條太一石折米七石五升乃是應行土戶恒式設賑時則以十斗折用多有已例故今年則亦依此分給差需各種貿易之價以純木上下事臣大容狀請蒙允矣還賑各穀旣不排比故使之依前上下不爲取用還穀則留庫及新捧外不足邑則或以南運穀分俵或以北邑穀移劃得免絕巡之患而始以麥事早晩之不可預知各邑還賑限六月終巡磨鍊而麥農早登撤罷還賑在於六月初巡故各邑之穀俱有餘儲通計留庫各穀合爲二萬八千一百五十六石零○北關元賑飢民二十四萬九百九十三口別賑飢民五萬五百九十五口合分賑各穀二萬六千十四石八斗六升零○吉州牧元賑四萬四千九百二十三口別賑五千三十三口西北僉使趙濟峻自備分賑土卒四千八百十八口合分賑各穀三千五百四十九石十三斗七升零明川府元賑二萬七千七百二十口別賑二千八百十二口合分賑各穀一千八百七十二石四斗四升零鏡城府元賑五萬八百九十八口別賑四千二百三十四口合分賑各穀五千一百二石一斗七升零富寧府元賑七千六百三十九口別賑八百二十五口輸城驛別賑一百四十八口救急一萬四百五十三口合分賑各穀一千八百五十五石八斗八升零茂山府元賑一萬四千二十六口別賑一千二百五十四口梁永權管朴信規自備分賑土卒六百八十三口合分賑各穀一千八百二十三石三斗四升零會寧府元賑二萬九千九百四十八口別賑三千七十八口高嶺僉使姜膺煥自備分賑土卒二千五百四十二口乶下前僉使姜道瑊自備分賑土卒二千二百二十五口合分賑各穀四千一百七十七石十二斗九升零鐘城府元賑一萬三千一百八十八口別賑一千三百二十九口合分賑各穀一千三百二十六石二斗三升零穩城府元賑一萬八千二百三十八口別賑一千八百五十八口美錢僉使李時得自備分賑土卒一百五十八口永達萬戶尹宗鐸自備分賑土卒三百六十二口黃拓權管尹聖佐自備分賑土卒二百五十三口合分賑各穀二千三百八十六石七斗三升零慶源府元賑一萬五百九十七口別賑一千三十七口阿山萬戶徐慶殷自備分賑土卒四千九百六十九口合分賑各穀一千六百五十八石七斗零慶興府元賑一萬六千二百三十口別賑一千七百八十七口合分賑各穀一千七百六十石十三斗四升零城津鎭元賑七千五百三十七口別賑七百八十五口合分賑各穀五百一石八斗四升零
정조 13년 · 강
召見有司堂上沈頤之于誠正閣
정조 13년 · 목
頤之啓言前因湖南道臣荒山碑閣守直事回啓有僧徒定額鳩穀斂散取耗給料僧統一人帖加成給別將則依舊復設縣校中從久勤備三望報兵曹差擬受點之命矣守直之勤不勤不在於衆寡專在於得人旣以邑校從久勤備三望受點則事面與前自別守直亦當着意僧統竝置反有推諉不實之慮雖以料條言之鳩穀斂散之際亦不無掣礙之端且實相本寺自來凋殘幾十名僧徒萬無定額之路則他寺推捉之時必有貽弊之歎僧統竝置一款合有商量矣敎曰事勢旣如此僧統一款置之○承旨金履成啓言京外儒生之以建柌請額事封章於闕外者甚多而其中疊柌疊額自有禁令此後則凡係疊柌疊額之請自泮中一依舊典勿許回通而大司成亦爲照管申明擧行之意出擧條申飭似好矣從之
정조 13년 · 강
左議政李性源三十九度呈辭命安心調理
정조 13년 · 강
遞承旨金載瓉以金光默代之前望也
정조 13년 · 목
載瓉實故無以行公故也
정조 13년 · 강
命西北別付料試取從速設行
정조 13년 · 목
兵曹啓言淸南南關新設別付料軍官待其上來試取草記事曾有下敎矣兩道別付料軍官今己齊到今月十一日開坐南別營試取敎曰遐方武士之許久滯京宜念十一日則太遠從速設行
정조 13년 · 강
命平壤面任李鎭宅特爲賞加
정조 13년 · 목
平安監司鄭昌聖狀啓以爲今番大水平壤府沿江民戶漂壓之際隆德面面任李鎭宅其傍近漂戶二百餘家錢文合四百兩逐戶分給以爲周急之資若自朝家或施褒嘉之典則庶爲聽聞激勸之方校擧事實玆敢登聞請令該曹考例施賞敎曰誠意可嘉義氣宜奬令該曹特爲賞加卿亦知此意拔例收用安州之水不下平壤或有如此之人乎亦須採察事回諭
정조 13년 · 목
再明日殿座相値故有是命
정조 13년 · 강
禮曹以郊壇修補啓
정조 13년 · 목
因該曹郊壇修補草記敎曰待畢修改後言送政院則當分遣史官宣傳官奉審摘奸矣
정조 13년 · 목
予曰頃日日次次對卿兩次出令而暑雨未霽且無緊急事故使之停止而今始爲之矣右議政蔡濟恭曰祖宗朝爲月三次對而至於肅廟朝始有月六次對之例不過四五日之間有何可達之公事至於軍銜備堂亦有何別般可奏之辭乎臣則以爲祖宗朝法意好矣予曰肅廟朝大小朝次對分而爲之故自然爲一月六次而先朝倦勤之後亦爲六對矣濟恭曰近日人心陷溺民失秉彝至於日前和鎭事而極矣渠之所言如是則臣子得聞之後宜有憤痛之心心有所憤痛則宜有一番究覈之請三司諸臣之齊聲請討在所不已豈可遽然摧折使之默無一言乎予曰以侄證叔事關倫綱畢竟處分止於島配意亦有在至於沈埉所被凶言云云亦於李哥及宮奴秋曹捕廳之供使之頭面而脫空矣三司聯箚事體甚重則以幺麼和鎭之事迭呈齊龥豈成說乎始旣劻勷終又持去寧有如許事體李升運之疏請勘罪可謂得臺體矣濟恭曰守總兩營詰武之政許久廢閣事甚疏忽矣予曰故奉朝賀李喆輔一次爲之之後連爲廢閣四年爲分操五年爲合操而若不合操則竝與分操而廢之甚可悶矣總戎廳則合操乎總戎使金思穆曰非合操矣予曰本廳屬邑爲幾何思穆曰坡州長湍兩邑矣予曰後日次對更稟可也又曰近日事妄度成習以李羲觀事言之豈不駭然乎務爲和平之道則爲好事若爲偏重則甚不可矣濟恭曰大抵爲君上者以嚴爲主則犯之者自然不多矣予曰上下四方要爲均平故反有受侮之嫌而權柄則豈可倒持也濟恭曰權柄之倒持豈可言之於聖明之世乎予曰柄有許多般有大小柄焉卿認之爲大柄乎予又曰邑誌分給之時排比諸人有若差遣京試官慶尙右道則以金熙朝爲之左道則以朴奎淳爲之近日則分條爲之矣濟恭曰朱子之攻斥王安石何等嚴截而至於經書之註反用王氏之說我東之事無非偏私也豈不慨然乎予曰此册善成則足爲備局之要覽矣○濟恭啓言日前因荒山碑閣守護事道啓以南原咸陽各兩面割付雲峯陳聞而更令道臣論理狀聞事有命矣臣意則碑閣守護與地界寬窄本不相關且以事勢言之咸陽之得成官樣專賴於嚴馬川南原之上下巖所關亦必不小公然奪彼與此不成事理況嚴馬川乃是嶺南地而今付湖南則劃野分州之意果安在哉道臣旣已上徹若或允可之後台女爲提達則恐有銷刻之嫌故敢此仰達矣敎以卿言果然昨聞筵臣言方欲釐改而未果割地一款原傳敎抹去又啓言平安兵使李明運黃海兵使孫相龍狀啓以爲今秋習操巡操巡歷巡點及別武士鄕騎士武學都試設行等事請令廟堂稟旨分付矣今年雨水兩西最被其災前頭民事不無可憂習操巡操巡歷巡點竝姑權停別武士鄕騎士武學都試等事竝如例設行之意請分付兩道兵閫從之又啓言全羅兵使李潤彬忠淸兵使邊慶遇忠淸水使柳文植狀啓以爲今秋水陵操及城操巡點等事請令廟堂稟旨分付矣詰戎國之大政而權宜停廢已爲十年三南則今年年事頗有登稔之望無論水陵操巡點與安興城操不可不如例設行請以此分付從之敎曰巡點則置之城操則除非疊爲處外使之設行又啓言原春監司李度默狀啓以道內今秋三鎭合操何以爲之災傷覆審校生考講秋巡時兼行事請令廟堂稟旨分付而勸別武都試依例設行爲辭矣本道雨水過多年事尙在豐歉未判之中此時操鍊誠甚可念合操姑令權停覆審考講勸別武都試竝依前爲之之意請分付從之又啓言今番節使之行兼付進賀事已爲稟定而都政時使名只以謝恩兼冬至使差出不可不釐正謝恩之上添以進賀二字之意請分付該曹該院從之又啓言慶尙右兵使尹得逵狀啓以爲本營最爲南路要衝而三軍倉所儲米合爲二萬六千七百五十五石折米分留外庚子蕩債後應留中加分八千石取耗給代目前實留庫只是五千三百七十七石假使不虞之變適在畢分糶之後能支幾日之費乎本營餉穀時在列邑之數統爲十三萬五千九百五十三石只取當年應分米太租三色耗條合六千七百九十七石自該邑作錢來納自本營從便換作添入餉倉永作儲畜明春分還時自各該邑米太租留庫中一依今年耗條營納之數加分取耗則取耗數爻固自如自今秋限三年還納耗條則糧餉得以稍裕請令廟堂稟旨分付矣以狀辭外面見之或似無弊有補而第念各邑穀物作錢來納之際本官吏胥之舞弄上營校監之操縱其弊無窮且以營下言之前日所無之二萬石添作糶糴則晉州之民不亦以爲若乎請置之從之又啓言日前吏參洪秉▣以吏判薦望事來到臣所纔寫舊望猝然問曰外議以爲吏判望有當入而見拔者云矣臣問之曰見拔者爲誰秉▣曰趙時俊尹蓍東云矣其言誠是意慮所不到故默然不答而止矣夫尹蓍東事臣以秉執旣有所陳達而上敎之出於朝紙每曰黨私臣不敢更有所云云而至於時偉其罪惡何如三司之聲討又何如也一降兪音則時俊乃是連坐之人冢宰望之入不入雖無識無倫之輩屋下私談決不可及此而臣雖無似旣曰大臣吏堂亦以薦望至則不當以私室視之今其言如此若非玩弄則必以臣爲菽麥不辨而然也若仍以置之則義理也紀綱也體面也竝緣臣而墮壞無餘不得不仰陳矣敎曰此人素有鄕闇而今聞卿言揆以朝體不可無飭加施罷職之典又啓言卽見平安監司鄭昌聖所報則校擧熙川郡守李厚在牒呈以爲各邑撥將卒皆有元定料米而至於本郡五站料米雇價米一百六十石逐年斂民以給矣丙申因民訴自營門還穀留庫中折米一千六百石加分取耗以爲給料矣丁酉御史書啓謂之私分因爲還寢依前斂民民邑痼弊莫大於此該郡半留還穀中折米一千六百石每年加分取耗一百六十石以給料米徵斂之弊一切革罷云矣撥將卒之斂民給料民弊可念依報辭施行實合權宜之道而此非自下擅許之事故敢此仰達矣從之又啓言今番都政時自上矜念兵批出六多付虛司果曲加變通渠輩想必感泣而但聞實職二人出爲邊將以其親年俱不得赴任已爲呈遞云空納實職永爲罷散則其爲可矜有甚於虛司果之人矣臣則不知其姓名而兵判方入侍此兩人問名先爲調用次及虛司果之意請分付敎曰其人爲誰前兵判似知之矣知敦寧李文源曰武兼申在德除仁遮外萬戶而其親年過七十訓鍊主簿趙匡國除楸坡萬戶而其親年過八十云緣臣不察俱至呈遞無故落仕事當收用矣從之戶曹判書徐有隣啓言敬差官差送與否稟定然後年分事目當爲磨鍊而近年以來連爲令道臣擧行矣今番亦依此爲之乎從之又啓言歲鑄之役旣屬本曹應行節目成出啓下以爲永久遵行之地主事監官等任與設都監有異不必以閑散人如前差出請以計士中勤幹人差定擧行從之又啓言鑄錢之役旣自本曹歲以爲常則需用物力不可不預爲措備前貸均廳錢七萬兩仍爲貸來待畢鑄次次還報關西別餉錢中限五萬兩亦爲區劃留作本錢恐合事宜係是財用去來請下詢大臣處之詢于大臣濟恭曰鑄錢旣令歲以爲式則物力不可不預爲區劃依戶判所奏施行實合事宜矣從之內贍提調鄭昌順啓言本寺郞廳侵責貢人之弊令提調査實事命下矣招致貢人多般査問其中韓泰寬以爲去閏五月初二日直長李鳴運以今番官貢還退後渠獨有稱冤呼訴之言拘留寺中仍治十七度笞罰其後所任貢人二人亦有因他事二十度笞治之事各司之治罪貢人雖曰擧例非其罪而濫施笞罰則實難免侵責之科李鳴運請令該府拿問處之從之
정조 13년 · 강
御春塘臺行西北新設別付料試射
정조 13년 · 목
柳葉箭五矢一巡淸南閑良金景燁貫一中邊二中直赴殿試出身李胤謨等四人邊二中以上各弓矢賜給出身金亨魯等二人貫一中折衝崔碩利等七人邊一中以上各上弦弓一張賜給南關閑良朱興宗貫一中邊一中兒馬帖一隻賜給出身崔極濟等三人邊二中以上各弓矢賜給出身朴光采貫一中閑良金士澤等六人邊一中以上各上弦弓一張賜給
정조 13년 · 강
左議政李性源四十度呈辭命安心調理
정조 13년 · 강
命玉江萬戶金興澤見失馬牌刻期覓納
정조 13년 · 목
京畿監司趙鼎鎭以玉江萬戶金興澤馬牌見失啓請令攸司稟處敎曰若不趁卽跟捕覓納當該地方官及討捕使重勘姑無論先自道伯難免嚴勘此意回諭限十日仍令推納事一體回諭
정조 13년 · 강
命蕩減湖南致死人身布還穀
정조 13년 · 목
該監司尹行元狀啓以爲茂朱龍潭偏被二十六日水災民家漂頹六十一戶區別大中小殘題給恤典助糧給材使之改構致死人八名原恤典外另加顧恤一一厚埋敎以致死人命生前身布還上蕩減他道依此擧行令廟堂行會
정조 13년 · 강
判府事徐命善李福源領議政金熤詣閤求對藥院提調徐有隣金載▣請入診議藥幷不許